एनटीएजीआइ का पुनर्गठन 2013 में तत्कालीन स्वास्थ्य सचिव केशव देसिराजु के मातहत हुआ. एनटीएजीआइ कोई संस्था नहीं है बल्कि कुछ बेहतरीन वैज्ञानिकों, सार्वजनिक स्वास्थ्य विशेषज्ञों और लोकसेवकों का एक जुटान है जिनका काम सिर्फ परामर्श देना है. इसके भीतर बाद में एक तकनीकी उप-समूह गठित किया गया. देसिराजु कहते हैं, ''वैज्ञानिक मामलों पर फैसले प्रशासक ले रहे हैं, ऐसी आलोचना से बचने के लिए यह तय किया गया कि एनटीएजीआइ के पास आने वाले सारे मामले उपसमिति के पास निरीक्षण के लिए भेजे जाएंगे." आज तक यह उपसमिति प्रतिरक्षण में प्रगति की समीक्षा, नए टीकों के समर्थन में साक्ष्यों का आधार, उनके असर, लागत लाभ, बीमारी का बोझ वगैरह का मुआयना करती आ रही है और इस संबंध में अपनी सिफारिशें एनटीएजीआइ को देती है जिसके बाद एनटीएजीआइ अपनी सिफारिशें स्वास्थ्य मंत्रालय को अंतिम रूप दिए जाने के लिए आगे बढ़ाती है.